藏書示兒
作者：周密
朝代：宋

paragraphs: 少年誦詩書，頗有稽古志。
中焉得良師，講說擊蒙昧。
步趨古聖賢，千載儼如對。
豈惟收放心，中自有樂地。
維持識綱常，討訪極根柢。
同異辯堅白，委曲窮瑣細。
精微究七略，獵涉到百類。
近求事物間，遠探天人際。
研朱極讎校，鉤玄謹書識。
揚子喜問奇，中郎欣得異。
源委本六經，上下獵衆智。
雖爲吏坌汩，此事亦不置。
矻矻常窮年，何敢嘆勞勩。
初非事進取，蓋亦志平治。
庶幾致吾君，不負學古意。
豈期事大繆，分寸不可冀。
或病元凱癖，或嘲孝先睡。
亦惟殖鹵莽，何敢望穫刈。
穮蔉當益勤，會見逢有歲。
謏聞愧博識，鈍質無强記。
少習日寖忘，瞠若殊有愧。
夜行笑老學，雞跖不忍棄。
正如蠹書魚，齕紙猶有味。
千卷善和藏，萬籤鄴侯庋。
心惟與口誦，尚欲見所未。
辛勤三十年，正爾窺一二。
波瀾浩如海，不可辯涯涘。
要之自信篤，土炭各有嗜。
勿以多岐亡，勿以半塗廢。
孰云道甚遠，不息行可至。
學問之所尊，尊在道與義。
苟爲不能然，雖多亦奚謂。
道之充諸身，如人有元氣。
氣以實而剛，氣以弱而躓。
浩然在存養，不可以力致。
文辭乃枝葉，界限在義利。
油然悟真筌，於此得良貴。
立言吾豈敢，識字亦未易。
我家有書種，謹守毋或墜。
詩成付吾兒，永以詔來世。